CELEX: 62013CN0096
Language: el
Date: 2013-02-26 00:00:00
Title: Υπόθεση C-96/13: Προσφυγή της 26ης Φεβρουαρίου 2013 — Ευρωπαϊκή Επιτροπή κατά Ελληνικής Δημοκρατίας

4.5.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 129/8
            
         Προσφυγή της 26ης Φεβρουαρίου 2013 — Ευρωπαϊκή Επιτροπή κατά Ελληνικής Δημοκρατίας
   (Υπόθεση C-96/13)
   2013/C 129/15
   Γλώσσα διαδικασίας: η ελληνική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: Μ. Πατακιά και A. Tokár)
   
      Καθής: Ελληνική Δημοκρατία
   
      Αιτήματα:
   
   
               —
            
            
               Να αναγνωριστεί ότι η Ελληνική Δημοκρατία με την εισαγωγή όρων στην προκήρυξη ανοικτού διαγωνισμού για την παροχή υπηρεσιών υποστήριξης παραγωγικής λειτουργίας του ΟΠΣ-ΙΚΑ και του διαδικτυακού τόπου του ΙΚΑ καθώς και εμπλουτισμού των βάσεων δεδομένων, χρονικής διάρκειας 30 μηνών (αριθμός διακήρυξης Λ30/ΠΟΥ/9/5-6-2009 — δημοσίευση στην Εφημερίδα της Ευρωπαϊκής Ένωσης με αριθμό 2009/S110-159234), όπου αφενός οι υποψήφιοι ανάδοχοι έπρεπε να διαθέτουν εμπειρία στην εκτέλεση παρόμοιων συμβάσεων σε ελληνικό ασφαλιστικό οργανισμό και αφετέρου η εμπειρία των υπεργολάβων δεν μπορούσε να στοιχειοθετήσει εμπειρία για τους υποψήφιους ανάδοχους, παρέβη τις υποχρεώσεις που υπέχει δυνάμει του άρθρου 2 και των άρθρων 44 παράγραφος 2 και 48 σε συνδυασμό με το άρθρο 2 της οδηγίας 2004/18/ΕΚ (1).
            
         
               —
            
            
               Να καταδικαστεί η Ελληνική Δημοκρατία στα δικαστικά έξοδα.
            
         
      Ισχυρισμοί και κύρια επιχειρήματα
   
   
               1)
            
            
               Η εν λόγω επικαλούμενη παράβαση των άρθρων 44, παράγραφος 2 και 48 σε συνδυασμό με το άρθρο 2 της οδηγίας 2004/18/ΕΚ αναφέρεται στη διαγωνιστική διαδικασία του ΙΚΑ, ως αναθέτουσας αρχής, σχετικά με την παροχή Υπηρεσιών υποστήριξης παραγωγικής λειτουργίας του ΟΠΣ-ΙΚΑ και του διαδικτυακού τόπου του ΙΚΑ καθώς και του εμπλουτισμού των βάσεων δεδομένων.
            
         
               2)
            
            
               Η Επιτροπή θεωρεί ότι ο όρος προκήρυξης, σύμφωνα με τον οποίο επιβάλλεται η ύπαρξη εμπειρίας υλοποίησης ολοκληρωμένου πληροφοριακού συστήματος (ΟΠΣ) σε φορέα κοινωνικής ασφάλισης στην Ελλάδα, συνιστά γεωγραφικό όρο που παραβιάζει τις αρχές της ίσης μεταχείρισης και μη διάκρισης, όπως αυτές κατοχυρώνονται στα άρθρα 2, 44, παράγραφος 2, και 48 της οδηγίας 2004/18.
            
         
               3)
            
            
               Επισημαίνεται ότι, στις απαντήσεις τους στην αιτιολογημένη γνώμη της Επιτροπής, οι ελληνικές αρχές ανέλαβαν υποχρέωση να προχωρήσουν όλες τις αλλαγές σύμφωνα με την αιτίαση της Επιτροπής, αποδεχόμενες στην ουσία την αποδιδόμενη παράβαση.
            
         
               4)
            
            
               Επίσης, η Επιτροπή θεωρεί ότι ο όρος της προκήρυξης, ο οποίος προβλέπει ότι η εμπειρία των υπεργολάβων του υποψηφίου αναδόχου δεν στοιχειοθετεί εμπειρία για τον τελευταίο, παραβιάζει το άρθρο 48 της οδηγίας 2004/18, εφόσον, συνέπεια του όρου αυτού, οι υποψήφιοι ανάδοχοι δεν δύνανται να επικαλεσθούν την εμπειρία τρίτων προκειμένου να αποδείξουν ότι διέθεταν την απαιτούμενη τεχνική ικανότητα για να εκτελέσουν την εν λόγω σύμβαση.
            
         
               5)
            
            
               Στην απάντηση τους, οι ελληνικές αρχές δεσμεύτηκαν ότι στα τεύχη προκήρυξης για το νέο διαγωνισμό, θα προβλέπεται ρητώς η δυνατότητα των υποψηφίων αναδόχων οικονομικών φορέων να επικαλούνται τη σχετική εμπειρία τρίτων οντοτήτων όπως οι υπεργολάβοι, αποδεχόμενες στην ουσία και την ως άνω δεύτερη αιτίαση της Επιτροπής.
            
         
               6)
            
            
               Εντούτοις, οι ελληνικές αρχές απέτυχαν να καθορίσουν συγκεκριμένη ημερομηνία προκήρυξης νέου διαγωνισμού και αντί αυτού αποφάσισαν να παρατείνουν τη διάρκεια της προηγούμενης σύμβασης, επικαλούμενες λόγους εκ της εσωτερικής έννομης τάξης.
            
         
               7)
            
            
               Η Επιτροπή διαπίστωσε επομένως ότι η επικαλούμενη παραβίαση των προαναφερθεισών διατάξεων της οδηγίας 2004/18 εξακολουθεί να ισχύει, χωρίς οι επικαλούμενοι λόγοι να μπορούν να την δικαιολογήσουν και κατέθεσε προσφυγή για διαπίστωση της εν λόγω παραβιάσεως ενώπιον του Δικαστηρίου.
            
         
      (1)  ΕΕ L 134 της 30.4.2004, σ.114